《观行台粉壁獬豸》
明代·苏葵

间气产奇兽，不与百兽同。视人不视面，洞然见心胸。

角端盈尺不乱触，英风凛凛奸回肃。古来朝著重台臣，绘绣昂昂耸冠服。

台臣从古真有谁，莽恭府笑能先知。知之不明安敢触，触之不力徒尔为。

倚行台，观粉壁，几人对此无惭惕。呜呼使兽如有知，十中八九不敢逼，况易以之供服饰。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。